شيبة

الشيبة (سّمية لعلمية Artemisia absinthium) هي نوع ديال لعشوب ومن اكبر واوسع لعشوب (فيها تقريباً 500 نوع) من عائلة المركبات (اولا النجميات). كاتدار ف اتاي، اصلها من شمال افريقيا و المناطق المعتدلة ديال اوراسيا، و كاين اللي كيقول الاصل ديالها من ؤروپا، و ولات طبيعية و منتاشرة بزاف ف كانادا و شمال الولايات المتحدة. الشيبة فيها مادة الثوجون (ب ). اغلبية الخبراء كيشوفو باللي هاد المكون ما كيشكلش خطر على الصحة الا اذا تاكل بكميات كبيرة، حيث كيقولو باللي هاد المكون كيكون مركز بزاف في زيت الشيبة. اما الكمية اللي كتكون في الوراق ما كتشكل حتى شي خطر، يعني ستهلاك الشيبة على شكل وراق بكمية معقولة ما فيهش خطر، بالعكس فيه منافع كثيرة. لوصف. الشيبة هي عشبة كتعيش بزاف سنين و عندها جذور رقيقة. السيقان ديالها كاتكون نابتة نيشان، و كاتطوال بين 80 سم حتى متر و20 سم، و بالزربة كتوصل لـ ميترو و نص. السيقان ديالها مخددة، متفرعة، و لونها بين الفضي و الخضر. الوراق ديالها كتكون مرونة ومرتبة بحلقة. لونها رمادي-خضر من الفوق و بيض من التحت، و كاتبان عليها واحد الشعيرات الفضية الصغيرة و كتخرج منها ريحة حيت فيها غدد صغيرة كتدير الزيت. الوراق اللي فالارض كايطوالو حتى 25 سم و كايكونو منقاسمين بزاف و عندهم عنق طويل. الوراق اللي ف الوسط كايكونو صغار شوية، ما بين 5 حتى 10 سم، و ماشي منقاسمين بزاف. اللي فالجهة الفوقانية كايكونو صغار و بلا عنق. النوّارات ديالها صغار و صفرين، و كيجيو مجموعين ف دويرات صغار كيبانو مدليين. هاد النوّارات كايبانو من الصيف حتى الخريف، و التلقيح ديالها كيديروه الرياح. من بعد كتعطي وحد الثمار صغار، و الزريعة ديالها كاتطيح بوحدها حيت كيتحكم فيها الثقل. الفوائد والاضرار. الشيبة فيها زيت طيار بنسبة كتوصل لـ 3% و زيت ثابت اهم مكوناتو مادة الثوجون اللي كتستعمل في علاج الضرّان ديال لكلوة و تسهيل خروج الحصوات و تخراج البول. الزيت الطيار فيه حتى بروطامين و بيطابوربونين و الارتيميزينين و ڤيطامين ا. الشيبة من النباتات الطبية اللي كتستعمل في علاج بزاف ديال الامراض، ولكن تقدر دير اعراض جانبية و تسبب اضرار خطيرة اذا ما تستعملاتش بالنصائح ديال فارماسيان مختص. عندها فوائد صحية كثيرة، ولكن خاصها مزال ابحاث، و كتساهم في تحسين الحالة الصحية ديال الناس اللي عندهم مرض (كرون) اللي كيصيب الجهاز الهضمي، حيث كاينين شي دراسات اولية كتقول باللي تناول منتج معين من عشبة الشيبة كل نهار لمدة عشرة د السيمانات كيحسن من جودة الحياة و المجاج، و كينقص من كمية الدوايات الستيرويدات اللي كيحتاجوها الناس اللي مصابين بهاد المرض. الشيبة كتساعد حتى في علاج الملاريا كيفما جا في منشورات المنظمة العالمية للصحة، وكتحد من النمو ديال الخلايا د لكونصير، و كتحارب الطفيليات. الشيبة كتساعد حتى في حالات فقدان الشهية، و عسر الهضم، و اضطرابات المرارة، و الجروح و لسعات الحشرات، و عدوى الديدان، و نقص الرغبة الجنسية، و تقلصات و تشنجات لمصارن، و زيادة التعرق. و كتستعمل هاد العشبة حتى في علاج السخانة و امراض الكبدة، و الاكتئاب، و الضران ديال العضلات، و التهاب لمصرانة الزايدة، و الامساك العصبي، خاصة عند العيالات، و الرمد خاصة عند الشيوخ. و هي كتساعد حتى في تنقية لڭسدة من سموم الرصاص، و تقوية الذاكرة، و تقليل النسيان. و حتى المنقوع ديالها كيساعد في تنظيف الرحم من بقايا المشيمة من بعد الولادة، و كيسهل عملية الولادة، و كيعاون على خروج الجنين الميت من الرحم. اما زيت عشبة الشيبة كيستعمل لتخفيف الضرّان، و ريحتو زوينة في صناعة الصابون و مستحضرات التجميل و لپارفان و ك مبيد د لبخوش. شي ابحاث علمية بينات باللي ما كاينش مرض البلهارسيا في الولاية الشمالية ديال السودان حيت عشبة الشيبة كتنوض بزاف في المنطقة اللي ما بين الخرطوم والحدود المصرية في الشمال، ولكن حذر من باللي الاكثار من شرب منقوع الشيبة كيدي للدوخة وحتى الهلوسة. و بخصوص الاعراض الجانبية ديال سمية الشيبة، تناول هاد العشبة بالكميات اللي كتكون عادة في الماكلة و شي مشروبات كيكون امن اذا كانت هاد المنتجات مافيهاش مركب الثوجون، اما اذا كانت العشبة فيها هاد المركب تقدر تسبب نوبات التشنج، و نحلال العضلات المخططة الهيكلية اولا ما كيتعرف ب نحلال الربيدات، و الفشل د لكلوة، و صعوبة النعاس، و لاحلام لخايبة، و التقية، و تقلص المعدة، و حتباس البول، و العطش، و تخدير الدراع و السيقان، و الشلل، و حتى الموت. و ممنوع على المرا الحاملة تستعمل عشبة الشيبة، حيث تقدر تسبب الاجهاض في شي حالات. و كينصح باللي مرضى الصرع يتجنبو هاد العشبة حيت تقدر تسبب ليهم نوبات. و حتى الاستعمال ديالها لمدة طويلة يقدر يدي للادمان على الافسنت، اللي يقدر يسبب الهلوسة، و العصبية، و التشويش العقلي. اتاي بنكهة الشيبة. المغرب من بين الدول اللي كتشرب اتاي بزاف في العالم. و مشروب اتاي، اللي كيتوجد بطرق مختالفة، مع مرور الوقت و الاجيال ولى رمز ثقافي و جتماعي مهم بزاف ترسخ في عادات و ذاكرة و وجدان المغاربة. اتاي هو اول مشروب كتحرص اغلبية الاسر المغربية تقدمو للضيوف كتعبر على مدى الحفاوة و الاستقبال، الشي اللي كيخلي هاد المشروب السخون ركن اساسي في الدار المغربية سوا في المدون ولا لعروبية. المغاربة دارو ابداع في تنكيه هاد المشروب التقليدي ب اعشاب كتختلف من فصل لاخر ومن منطقة لاخرى (النعناع، الشيبة، البابونج، الزعتر، المرمية، اللويزة… ) باش يعطيو مذاق احسن لهاد المشروب و حتى يستافدو من الفوائد الصحية ديال الاعشاب المنكهة. غير كيبدا البرد يدخل، خاصة في شهر اكتوبر، الشيبة كتزاد للقائمة ديال الاعشاب المنكهة ل اتاي المغربي، بل كتاخد بلاصة مهمة بزاف من بين النباتات العطرية اللي كيقبلو عليها الاسر المغربية في هاد الفترة ديال العام. المغرب هو الدولة الوحيدة اللي كتستعمل الشيبة باش تنكه اتاي ولا حتى الحليب، عكس الشائع في شي دول في العالم فين كتستعمل العشبة لاغراض علاجية ولا باش تنسم المشروبات الكحولية كيفما هو الحال في امريكا الشمالية و اوروپا. الشيبة كتنتج بزاف في المناطق اللي جاية في وسط المغرب خاصة جهة الدار البيضاء سطات. و كتزاد الجودة ديالها كلما شربات الما بزاف. واجود انواعها (المسكية) اللي ريحتها مجهدة و مذاقها حلو و كاتبان في اخر موسم الشيبة. الشيبة ماشي عشبة اللي كتستهلك العام كامل، بل كتستعمل غير في الفصل البارد، عكس النعناع اللي كيستعمل في الصيف.